**Fremstillingsanalyse**

Fremstillinger er i historiefaget en materialetype. Fremstillinger er normalt produceret af faghistorikere og udgør størstedelen af det læsestof, vi arbejder med i historietimerne. Fremstillinger er oftest tekst, men kan også være modeller, statistikker, kort osv.

Normalt vil vi ikke anvende kildekritik på fremstillinger, da vi i udgangspunktet stoler på, at det, der står, er korrekt, da fremstillinger jo netop er lavet af faghistorikere.

Dog kan vi højne fagligheden i vores arbejde med fremstillinger ved at benytte os af metoden *Historiens drivkræfter*. Denne metode kan bruges til at belyse hvilke drivkræfter, der anvendes som årsagsforklaring på historiens udvikling inden for et givent emne eller periode. Vi benytter os i historiefaget af fem drivkræfter, som er:

* 1. Individet, fx Hitler eller Putin som formodes at ændre historiens gang.
	2. Folket, menneskene, fx vietnammodstanden i USA eller de folkelige oprør i Østeuropa forud for murens fald.
	3. Religioner og ideer, fx islam eller kommunismen.
	4. Teknologien, fx romernes eller amerikanernes overlegne teknologi i forhold til deres modstanderne.
	5. Økonomien, fx Storbritanniens behov for afsætningsmarkeder i 1800-tallet eller USA’s olieøkonomi.

Som en kritisk overbygning på en drivkræftsanalyse kan man benytte sig af den faglige metode *Historiesyn*. Når en faghistoriker, eller for den sags skyld os selv, beskriver en historisk udvikling, så foretages der bevidst eller ubevidst nogle valg ift. hvilke drivkræfter, der lægges vægt på som årssagsforklaring. Disse valg udmønter sig i, hvilket historiesyn en forfatter har. De to overordnede historiesyn, vi forholder os til er:

Det materialistiske historiesyn:

 Lægger vægt på årsagsforklaringer med udgangspunkt i de historiske **strukturer** (fx økonomiske systemer, klima eller teknologiske fremskridt). Her er menneskets frie vilje begrænset og i høj grad betinget af de strukturer, der gør sig gældende.

Det idealistiske historiesyn*:*

Lægger vægt på årsagsforklaringer med udgangspunkt i mennesket som historiske

**aktører**(fx bestemte individer eller grupper af mennesker). Det anerkendes, at der findes strukturer i verden/samfundet, men disse lægger ikke bånd på mennesket, som i høj grad har fri vilje og dermed mulighed for at påvirke historiens udvikling.

Man kan derfor på baggrund af en drivkræftsanalyse bestemme, om en forfatter har et overvejende materialistisk eller idealistisk historiesyn. Synes der at være lige dele materialistiske og idealistiske årsagsforklaringer, så taler vi om, at forfatteren har det pluralistiske historiesyn. Dette historiesyn er at foretrække, da det giver os en mere nuanceret beskrivelse af historiske udviklinger. Har en forfatter derfor et overvejende materialistisk historiesyn, så er det en god idé at supplere med en forfatter med et overvejende idealistisk historiesyn. Historiesynsmetoden giver os derfor mulighed for at forholde os kritisk til fremstillinger, så vi derved kan opnå et mere nuanceret og dermed bedre historiefagligt resultat af vores arbejde.